
asupra propunerii legislative privind acordarea tichetelor de rechizite şcolare
 (Plx. 26/2014)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 26 din 10 februarie 2014, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind acordarea tichetelor de rechizite şcolare.

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, Comisia pentru buget, finanţe şi bănci, Comisia pentru muncă şi protecţie socială, Comisiei pentru egalitatea de şanse pentru femei şi bărbaţi, avizul Consiliului Legislativ, avizul Consiliului Economic şi Social, Punctul de vedere al Guvernului.
 
Propunerea legislativă are ca obiect de reglementare acordarea, anual, sub forma tichetului de rechizite şcolare, a unei alocaţii, individuale şi neimpozabile, pentru fiecare salariat din cadrul societăţilor comerciale, regiilor autonome, societăţilor şi companiilor naţionale, al instituţiilor din sectorul bugetar, precum şi din cadrul unităţilor cooperatiste şi celorlalte persoane juridice sau fizice care încadrează personal prin încheierea unui contract individual de muncă, care au în îngrijire un copil cu vârsta cuprinsă între 6-18 ani, înscris în sistemul românesc de învăţământ, aflat în îngrijire în sensul Codului Civil. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 14 deputaţi, din totalul de 26 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul Andrei Gheorghe Kiraly – secretar de stat în cadrul Ministerul Educaţiei Naţionale, domnul Florin Chioreanu – consilier în cadrul Ministerului Finanţelor Publice.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Propunerea legislativă a fost respinsă de Senat, în calitate de primă Cameră sesizată, în şedinţa din 04 februarie 2014. 


În urma dezbaterii, în şedinţele din 11 martie, 08 aprilie, 06 mai, 03 şi 17 iunie, 03 decembrie 2014, Comisia a propus, cu  unanimitatea voturilor celor prezenţi, respingerea propunerii legislative din următoarele considerente:
- prin adoptarea acestei iniţiative legislative s-ar crea discriminare între elevi deoarece există foarte mulţi copii ai căror părinţi nu sunt încadraţi la instituţiile prevăzute la art. 1 din propunerea legislativă;
- din considerente economice nu toate societăţile comerciale îşi vor permite să aloce sumele necesare pentru tichete de rechizite școlare;

- având în vedere că este vorba despre sectorul bugetar, aceste sume trebuie cuprinse în legile bugetare şi nu există garanţia posibilităţii prevederii acestor sume datorită fluctuaţiei, pe parcursul unul an fiscal, a numărului de persoane care îndeplinesc condițiile prevăzute de propunerea legislativă;
-  iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată.

